Sabo, Michal, poslanec NR SR (2024-01-24):
Má to zmysel, pani kolegyňa, lebo v tom nie sme osamote. A všetci to cítime a ešte to len cítiť budeme. Vážený pán predsedajúci, vážený pán minister, vážený pán spravodajca, vážené kolegyne, vážení kolegovia, drahí spoluobčania, drahé spoluobčianky, odkedy parlament v tomto zložení pracuje a rokuje, nachádzame sa kontinuálne v jednom nekončiacom skrátenom legislatívnom konaní a to je fakt, ktorý jednoducho nemôže ostať bez povšimnutia, a preto to ako zástupcovia a zástupkyne opozície tvrdo kritizujeme. Sme neoblomní v našich argumentoch, sme tu však v menšine, pri ktorej sa väčšina správa ako tie legendárne tri opice, že nevidia, nepočujú, nehovoria. My však nie sme osamote, pretože ozval sa okrem mnohých iných, okrem toho dlhého zástupu ľudí, inštitúcií aj autorít, ktoré sa ozvali, sa ozval aj Európsky parlament a ten sa ozval výraznou väčšinou. A to je to dôležité, že tá väčšina bola výrazná. Keďže minulý týždeň europoslanci a europoslankyne vyjadrili znepokojenie nad stavom právneho štátu na Slovensku aj smerom k tomuto, ale nielen konkrétnemu skrátenému legislatívnemu konaniu. Ono to v pléne Národnej rady ešte v plnej dĺžke neodznelo, tak ja toto chcem dnes prečítať, aby to tu odznelo, pretože v tom texte je absolútne všetko. Uznesenie Európskeho parlamentu o plánovanom zrušení kľúčových protikorupčných štruktúr na Slovensku a jeho dôsledkoch pre právny štát. Toto uznesenie vzniklo so zreteľom na Zmluvu o Európskej únii, so zreteľom na Zmluvu o fungovaní Európskej únie, so zreteľom na Chartu základných práv Európskej únie, so zreteľom na Správu o právnom štáte v roku 2023. Európsky parlament v tomto uznesení vyjadruje hlboké znepokojenie nad neodôvodneným využívaním zrýchleného legislatívneho procesu zo strany slovenskej vlády, najmä pokiaľ ide o navrhované zmeny Trestného zákona a rušenie Úradu špeciálnej prokuratúry, ktoré ohrozujú integritu súdnych procesov, podkopávajú boj Európskej únie proti podvodom a ohrozujú ochranu finančných záujmov Únie a prirodzeného prostredia na Slovensku. Vyzýva slovenskú vládu, aby prehodnotila tieto zmeny vzhľadom na ich možné dôsledky pre právny štát, finančné záujmy Európskej únie a protikorupčný rámec Európskej únie. Vyzýva slovenskú vládu, aby dodržiavala záväzné zásady smernice Európskej únie o oznamovateľoch a prehodnotila navrhované zmeny v oblasti ochrany oznamovateľov na Slovensku. Vyjadruje osobitné znepokojenie nad tým, že oznamovatelia by boli so spätnou účinnosťou zbavení svojej ochrany, čo by viedlo k nedostatku právnej istoty. Konštatuje, že Úrad na ochranu oznamovateľov Slovenskej republiky upozornil na tieto problémy Komisiu. Pripomína, že každá reforma trestného práva musí obsahovať dostatočné a primerané záruky na zabezpečenie kontinuity a účinnosti nových a prebiehajúcich trestných konaní, najmä v súvislosti s veľkou korupciou, ako aj na zaručenie nezávislosti súdnictva a autonómie prokuratúry v súlade s odporúčaniami Komisie v niekoľkých po sebe nasledujúcich správach o právnom štáte. Vyjadruje znepokojenie nad tým, že prerozdelenie prípadov špeciálnej prokuratúry môže viesť k značným prieťahom a že v niektorých prípadoch by mohlo dôjsť k premlčaniu. Naliehavo žiada vládu, aby sa zaoberala dlhodobou výzvou na reformu paragrafu 363 slovenského trestného poriadku a aby zaviedla možnosť napadnúť rozhodnutie generálneho prokurátora o nestíhaní, ako aj ďalšie opatrenia či záruky na zamedzenie zneužívania tohto ustanovenia. Zdôrazňuje potrebu dôkladného verejného procesu, ktorý by zohľadňoval stanoviská odborníkov a príslušných inštitúcií, akým je... akou je Benátska komisia, a zahŕňal tiež primerané konzultácie so zainteresovanými stranami a s verejnosťou na vnútroštátnej úrovni a na úrovni Európskej únie o všetkých zmenách súčasného Trestného zákona a štruktúr poverených vyšetrovaním a stíhaním závažnej trestnej činnosti vrátane prípadov korupcie na Slovensku. Požaduje, aby sa zabezpečila primeranejšia úroveň ľudských a finančných zdrojov vyčlenených pre prípady korupcie a lepšia koordinácia medzi vyšetrovateľmi korupcie a prokurátormi v súlade s odporúčaním Európskej prokuratúry v záujme účinnejšieho vyšetrovania trestných činov korupcie. Vyzýva Komisiu, aby pozorne monitorovala tento vývoj a poskytovala o ňom informácie a aby prijala potrebné opatrenia na ochranu právneho štátu a nezávislosti súdnictva, najmä pokiaľ ide o prípady veľkej korupcie a na ochranu finančných záujmov Európskej únie. Uznáva a podporuje dôležitú úlohu a zapojenie občanov a mimovládnych organizácií pri ochrane a presadzovaní demokracie a právneho štátu. Žiada, aby boli zainteresované strany zapojené do procesu tvorby právnych predpisov, najmä v súvislosti s využívaním zrýchlených postupov. Vzdáva poctu Jánovi Kuciakovi, ktorý bol zavraždený pred šiestimi rokmi, a jeho dôležitej práci investigatívneho novinára. Vyzýva slovenské orgány, aby zabezpečili výkon spravodlivosti. Naliehavo žiada všetkých politických predstaviteľov, aby konštruktívne a s úctou komunikovali s občanmi, dodržiavali zásady demokratickej diskusie a rešpektovali verejné inštitúcie, zásady právneho štátu a akademickú slobodu. Vyzýva preto vládnych predstaviteľov, aby sa zdržali verbálnych útokov na jednotlivcov, novinárov a organizácie občianskej spoločnosti. Zdôrazňuje povinnosť všetkých činiteľov... verejných činiteľov a vládnych predstaviteľov slúžiť verejným... všetkým občanom najmä v krajine, kde v minulosti došlo k trestným činom z nenávisti a vražde novinára. Odsudzuje nevhodné a neúctivé komentáre predsedu vlády, a to aj na adresu študenta, ktorý bol súčasťou iniciatívy na podporu akademickej diskusie o situácii v oblasti právneho štátu na Slovensku. Vyzýva vládnych predstaviteľov, aby sa zdržali spochybňovania zákonnosti súdnych rozhodnutí. Vyjadruje hlboké znepokojenie nad ohlásenými plánmi prijať právne predpisy, ktoré by oslabili občiansky sektor, a to aj obmedzením práce mimovládnych organizácií a stigmatizáciou organizácií financovaných zo zahraničia. Varuje pred akýmkoľvek politickým zasahovaním do redakčnej nezávislosti a novinárskej integrity. So znepokojením berie na vedomie plánovanú reštrukturalizáciu Rozhlasu a televízie Slovenska, hlavného verejnoprávneho vysielateľa v krajine. Zdôrazňuje význam zachovania slobodných a nezávislých médií ako základného kameňa demokratickej spoločnosti. Vyjadruje poľutovanie nad rozhodnutím predsedu vlády a niekoľkých vládnych predstaviteľov prerušiť komunikáciu s kľúčovými médiami a považuje to za významné oslabenie práva verejnosti na získavanie relevantných informácií od vlády. Vyzýva slovenskú vládu, aby dodržiavala zásadu loká... lojálnej spolupráce s inštitúciami Európskej únie a poveruje svoju predsedníčku, aby postúpila toto uznesenie Rade, Komisii, Agentúre Európskej únie pre základné práva a Európskej prokuratúre. (Ruch v sále.) Nechcem vám skákať do reči, páni. Ako som hovoril, je to tam, je to tam všetko, je to tam bod po bode to, čo my tu kontinuálne hovoríme už niekoľko týždňov. A ja iba pripomeniem, že toto uznesenie nie je roztopašou a svojvôľou malej odtrhnutej skupiny našich europoslancov, ako to klamlivo opakovane hovoril pán premiér. Nie, toto uznesenie Európsky parlament prijal hlasovaním 496 zo 630 prítomných poslancov a poslankýň, a to naprieč celou Európskou úniou, všetkými krajinami, väčšinou politických skupín, väčšinou europoslancov a europoslankýň. Ak chce táto vláda ignorovať Európsky parlament, O. K., aj napriek tomu, že to vôbec nie je O. K. Ale pýtam sa, či chce táto vláda ignorovať Európsku komisiu ako najvyšší výkonný orgán Európskej únie, ktorý tiež sa ozval s predčasným varovaním. Pýtam sa, či chce táto vláda ignorovať prezidentku Slovenskej republiky, ktorá mimoriadne a neštandardne vystúpila k tomuto skrátenému legislatívnemu konaniu v tomto pléne. Chce táto vláda ignorovať skupinu mimovládnych organizácii, radu prokurátorov, predsedu Špecializovaného trestného súdu, bývalého ministra spravodlivosti Viliama Karasa, bývalú ministerku spravodlivosti Máriu Kolíkovú a mnoho, mnoho ďalších autorít, ktorí a ktoré sa ozvali? Ak táto vláda chce ignorovať všetky tieto autority a osobnosti, tak potom nech nie je prekvapená, že jej akcia vyvoláva tak masívnu protireakciu. A presne to je to, čo mobilizuje nás, mobilizuje to nás opozičných poslancov, opozičné poslankyne v tomto pléne, aby sme sa minimálne nateraz tretím týždňom stavali na odpor ako tu v parlamente, tak aj vo verejnom priestore. Toto mobilizuje aj občanov a občianky Slovenskej republiky, ktorí podpisujú masívne verejnú výzvu na www.zastavmeich.sk, kde je takmer 82-tisíc podpisov. A toto je presne to, čo mobilizuje aj tú masu občianskej verejnosti, ktorá sa každý štvrtok, už zajtra šiestykrát vracia do centier slovenských miest a vráti sa tam aj zajtra. A ja som presvedčený o tom, že sa tam vráti vo väčšom počte, ako tam bola prítomná táto masa ľudí minulý týždeň vo štvrtok. Toto je zároveň pozvánka, tých všetkých vyše 20 bodov, ktoré som prečítal v tomto vystúpení, je pozvánkou na to, aby sme sa videli aj zajtra po 18.00 hod., po 18.00 hod. v centrách minimálne 15 miest Slovenska. Ale máme indície, že sa mobilizujú už aj zahraničné spolky Slovákov. Napríklad prišla pozvánka z Paríža, takže ste pozvaní všetci svedomití a čestní občania, čestné občianky Slovenskej republiky, aby sme sa zajtra po 18.00 hod. videli a stretli. Chcem vám poďakovať za to, že ste mi venovali týchto desať minút pozornosti. A vzhľadom na to, že mi bola včera avizovaná a vopred ohlásená jedna špecifická faktická poznámka od kolegu Vašečku, tak sa ňu neho veľmi teším. Idem sa presunúť na to miesto a teším sa na všetky ostatné faktické poznámky a želám vám pekný deň. Ďakujem. (Potlesk.)